Grense en mure Dr Barbara Louw
Grense en mure
Het jy agter gekom dat die seisoen is stadig besig om te verander. Dit word stadig maar seker koeler wanneer die son sak. Dit is amper soos die pyn wat in helpers se harte kan inkruip. Helpers kan die slagoffers word van die mense wat hulle help. Ondankbaarheid, geniepsigheid en vlymskerp tonge veroorsaak gapende wonde.
Ja, helpers kan onsigbare slagoffers word. Niemand sien die pyn. Niemand sien die opofferings wat hulle maak om ander se lewens makliker te maak nie. Geen opleiding kan 'n mens voorberei op die seer deel van naastediens nie, want dit kom uit oorde wat jy dit die minste verwag.
Wanneer ek beraders oplei is dit nie in my hart om hulle te leer hoe om 'n wrede, hartelose samelewing in die oë te kyk nie. Ek wil mense leer hoe om hul wêreld 'n bietjie minder wreed en harteloos te maak.
Dit is nie jou taak om ander mense se verwagtinge te bestuur nie. Jy kan nie die dinge wat jare geneem het om uitmekaar te val in minute regmaak nie. Hulle verwagtinge gaan nie oor jou vermoë om te help nie, maar die vraag is eerder of daardie mens gereed om jou hulp te aanvaar.
Jy is verantwoordelik vir jou emosionele en geestelike welstand. Soms is dit nodig om grense in jou lewe te stel om emosionele afknouery en boeliegedrag te stop. Grense laat ruimte sodat ek vir jou kan omgee en terselfdertyd na my welstand kan omsien. Grense is die afstand wat ons tussen mekaar stel sodat elkeen selfstandige volwassenes kan wees.
Mure is solied en nie- deurdringbaar nie. Grense is nie mure nie. Waar daar grense is, is daar ruimte vir groei en genade. Daar is vyf soorte grense wat 'n mens nodig het. Dit sluit grense op fisiese, emosionele, verstandelike (kognitiewe), kommunikasie en tyd vlakke in. Hier is voorbeelde:
Neem 'n tree terug, want iemand is te naby (fisiese grens).
Nee, jy kan nie my motor vir 'n naweek leen nie (fisiese grens).
Dit is nie 'n onderwerp wat ek nou wil bespreek nie (emosionele grens).
Ek het baie hooi op my vurk en ek kan nie nou betrokke raak nie (emosionele grens).
Dit is heeltemal in orde as jy nie met my saamstem nie (kognitiewe/emosionele grens).
Dit is in orde om van mening te verskil maar dit is nie aanvaarbaar om onbeleef te wees nie (kognitiewe/emosionele grens).
Dit is nie aanvaarbaar as jy op die manier met my praat nie (kommunikasie grens).
Ek vra om verskoning vir die wyse waarop ek met jou gepraat het. Dit is nie reg nie (kommunikasie grens).
Laat my asseblief in die toekoms weet as jy laat gaan wees (tydgrens).
Ek kan net vir 'n uur bly (tydgrens).
Wanneer jy grense stel moet jy spesifiek wees oor presies wat jy wil hê. Doen dit met rustige selfvertroue, sonder om bang te wees vir konflik. As daar weerstand is, kan jy ferm herhaal wat jy verwag. Wees rustig in die wete dat jy mense kan help sonder om in ongewensde verhoudinge te wees, sonder om geboelie of mishandel te word.
Ja, waar daar grense is, is daar inderdaad ruimte vir genade. Wat jy ook al vandag doen, doen dit uit die goedheid van jou hart, met jou hele hart. Daardie mens wat langs jou staan doen moontlik hul heel beste om nie uitmekaar te val nie.
Dankie vir jou diensbaarheid. As dit nie vandag vir jou hulp was nie, is daar iemand wat slegter af sou wees. As jy grense stel is daar altyd ruimte vir genade vir jouself ook. Dit maak nie saak hoe moeilik gister was nie, vandag is 'n nuwe geleentheid om jou God-gegewe roeping uit te leef. Hou met altwee jou hande aan jou droom vas.
Nadia, as jy vind dat dit moeilik of selfs onmoontlik is om gesonde grense te stel kan ek jou help. Ek is 'n oproep vêr. Jy kan enige tyd 'n afspraak bespreek, sonder enige derde party wat baie vrae vra, deur na my webwerf te gaan vir aanlyn- en in-persoon-afsprake.
Hier is die potgooi van die boodskap - Die boodskap was op 26 Februarie 2022 uitgesaai op Jacques H Botes se program op PretoriaFM.